ખેર, નવો વિચાર સૌને ગમ્યો એ જ મહત્વનું હતું. બાકી તો, નવા વર્ષે એકબીજાને ‘સાલ મુબારક’ કહેતાં પણ લોકો કંટાળવા માંડ્યા એટલે તો હદ જ થઈ ગઈ ને ? ‘નૂતન વર્ષાભિનંદન’ તો હવે કાર્ડમાં ય જોવા નથી મળતું. ફક્ત છાપાં, નવા વર્ષના અભિનંદનોની રંગબેરંગી વર્ષા કરે છે. થોડા સમયથી ‘હેપ્પી ન્યૂ ઈયર’ ચાલ્યું છે. તેનો ય વાંધો નહીં પણ એકની એક રીત ને એકની એક શુભેચ્છાઓ માણસ ક્યાં સુધી બોલે ને ક્યાં સુધી સાંભળે ? કોઈક નવી રીત, નવા શબ્દો ઉમેરાય તો નવું વર્ષ પણ ચમકે. બાકી તો, બધું જૂનું – ચવાઈ ગયેલું ને તદ્દન બોરિંગ. મોં મચકોડતાં તો સૌને આવડે કારણ કે એ કામ એકદમ સહેલું છે ને એમાં વિચારવા જેવું પણ ખાસ કંઈ નથી. પલક ઝપકે એટલી વારમાં જ મોં મચકોડી શકાય છે ને તે પણ પાછું જુદી જુદી રીતે ! ‘સાલ મુબારક’ બોલતાં પહેલાં અમસ્તું પણ હસવું કે સ્મિત બતાવવું જરૂરી બને છે. આ બૌ ભારી કામ છે કારણ કે આવી રીતે સ્મિત કરવાની કે હસવાની કોઈને આદત હોતી નથી. હસતાં પહેલાં વિચારવું પડે છે ને ન ગમે તો માંડી વાળવું પડે છે. એટલે મને લાગ્યું કે, મોં મચકોડવાનું સહેલું કામ જો બધાં જ કરી શકતા હોય તો એમાં કંઈ ખોટું નહીં. જોનારને જ્ઞાન સાથે ગમ્મત પણ મળશે. નવી નવી રીતે મોં મચકોડી શકાય તેનું પ્રત્યક્ષ નિદર્શન મળશે.